Document ID: 32008D0427

ODLOČBA KOMISIJE
z dne 8. maja 2008
o spremembi prilog I in II k Odločbi 2002/308/ES s seznami con in ribogojnic, odobrenih glede ene ali več bolezni rib - virusna hemoragična septikemija (VHS) in nalezljiva hematopoetska nekroza (IHN)
(notificirano pod dokumentarno številko C(2008) 1719)
(Besedilo velja za EGP)
(2008/427/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/67/EGS z dne 28. januarja 1991 o pogojih v zvezi z zdravjem živali, ki urejajo dajanje živali in proizvodov iz ribogojstva na trg (1), in zlasti členov 5 in 6 Direktive,
ob upoštevanju naslednjega:
(1)
Odločba Komisije 2002/308/ES (2) glede na nekatere bolezni rib določa sezname odobrenih con in odobrenih ribogojnic, ki se nahajajo v neodobrenih conah.
(2)
Nemčija, Francija, Italija, Avstrija in Slovenija so za nekatere ribogojnice na svojem ozemlju predložile utemeljitve za pridobitev statusa odobrenih ribogojnic v neodobrenih conah glede na virusno hemoragično septikemijo (VHS) in nalezljivo hematopoetsko nekrozo (IHN). Predložena dokumentacija kaže, da navedene ribogojnice izpolnjujejo zahteve iz člena 6 Direktive 91/67/EGS. Te ribogojnice torej izpolnjujejo pogoje za pridobitev statusa odobrenih ribogojnic v neodobreni coni in jih je treba dodati na seznam odobrenih ribogojnic.
(3)
Danska, Francija, Italija in Združeno kraljestvo so za določene cone na svojem ozemlju predložile obrazložitve za pridobitev statusa odobrenih con glede na VHS in IHN. Predložena dokumentacija kaže, da navedene cone izpolnjujejo zahteve iz člena 5 Direktive 91/67/EGS. Zato so upravičene do statusa odobrene cone in jih je treba dodati na seznam odobrenih con.
(4)
Francija in Finska sta za nekatere cone na svojih ozemljih predložili utemeljitve za pridobitev statusa odobrenih con glede na VHS. Iz predložene dokumentacije je razvidno, da ta območja izpolnjujejo zahteve člena 5 Direktive 91/67/EGS.
(5)
Nemčija je uradno sporočila prisotnost bolezni VHS v ribogojnici, ki je prej veljala za ribogojnico brez navedene bolezni. Zato ta ribogojnica v Odločbi 2002/308/ES ne sme več biti navedena kot ribogojnica brez bolezni VHS.
(6)
Danska je sporočila, da nekatere ribogojnice, odobrene glede na VHS in IHN, ne izpolnjujejo pogojev za ohranjanje statusa, da bi se lahko štele za ribogojnice brez VHS. Zato te ribogojnice ne smejo biti več navedene v Odločbi 2002/308/ES kot ribogojnice brez VHS.
(7)
Italija je uradno sporočila, da je dokončno oblikovala nekatere programe za cone brez VHS in IHN, ki so bili odobreni z Odločbo Komisije 2003/634/ES z dne 28. avgusta 2003 o odobritvi programov za pridobitev statusa odobrenih območij in odobrenih ribogojnic prostih virusne hemoragične septikemije (VHS) in infekciozne hematopoetske nekroze (IHN) rib znotraj neodobrenih območij (3). Zadevna cona in ribogojnica izpolnjujeta pogoje za pridobitev statusa odobrene cone in odobrene ribogojnice v neodobreni coni in ju je zato treba dodati na seznam odobrenih con oziroma odobrenih ribogojnic v neodobrenih conah v Odločbi 2002/308/ES.
(8)
Odločbo 2002/308/ES je zato treba ustrezno spremeniti.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2002/308/ES se spremeni:
1.
Priloga I se nadomesti z besedilom iz Priloge I k tej odločbi.
2.
Priloga II se nadomesti z besedilom iz Priloge II k tej odločbi.
Člen 2
Ta odločba je naslovljena na države članice.
V Bruslju, 8. maja 2008

Labels: 0
18
6